AĠĠORNAT: "Ittieħdet id-deċiżjoni li jiddaħħal is-settur privat fil-qasam tas-saħħa minħabba l-kriżi finanzjarja li wiret dan il-gvern" 1:00 p.m: Jibda jixhed l-eks Prim Ministru Joseph Muscat L-eks Prim Ministru Joseph Muscat beda biex jgħid li meta nħatar bħala Prim Ministru sab li d-Dipartiment tas-Saħħa kien qiegħed jikkrolla u li ma kienx hemm flus biex jinxtraw il-mediċini aħseb u ara kemm seta' jsir investiment. Kien żmien li gvern Laburista kellu jaffaċċja diversi sfidi, b'pazjenti jispiċċaw fil-kurituri u b'hekk kellha tittieħed deċiżjoni li l-Isptar San Luqa jerġa' jibda jiffunzjona bħala sptar. Kien hemm bżonn ta' refurbishment qawwi biex dan l-isptar jerġa' jsir post ta' rijabilitazzjoni, iżda mil-lat finanzjarju kienet xi ħaġa diffiċli. Muscat żied jgħid li kien għalhekk li ttieħdet id-deċiżjoni li jiddaħħal il-privat fis-settur tas-saħħa. Minn hemm kienet saret preżentazzjoni lill-Kabinett u rriżulta li kien hemm deċiżjonijiet dwar il-passi li kellhom jittieħdu. Muscat għamilha ċara li kien hemm board tal-għażla li ħa ħsieb x-xogħol dwar is-sehem tal-privat fil-qasam tas-saħħa. "Jien qatt ma ndħalt fl-ebda proċess għaliex allaħares jindaħal il-Prim Ministru għax jivvizzja l-proċess kollu. Id-deċiżjoni dwar is-sehem tal-privat fil-qasam tas-saħħa kienet tal-Kabinett u mhux tiegħi jew ta' xi Ministru", kompla Muscat. 12:30 p.m : Kien mistenni jixhed ukoll l-eks Ministru Konrad Mizzi, iżda din ix-xhieda kellha tiġi poposta minħabba li Mizzi jinsab fi kwarantina mandatorja. 12:00 p.m: L-eks Prim Ministru Joseph Muscat mistenni jixhed llum fil-każ tal-Vitals miftuħ mill-eks Kap tal-Oppożizzjoni Adrian Delia. Kien proprju ftit tal-minuti ilu li l-eks Prim Ministru deher dieħel il-Qorti. Warajh deher dieħel ukoll l-eks kap tal-Oppożizzjoni Adrian Delia. L-eks kap tal-Oppożizzjoni Adrian Delia fi triqtu lejn il-Qorti Aktar dettalji fil-ħin li ġej…